b'\n_START_ARTICLE_\nL\xc3\xbc Huihui\n_START_SECTION_\nIdrettskarriere\n_START_PARAGRAPH_\nL\xc3\xbc begynte med spydkast som ten\xc3\xa5ring, og kom p\xc3\xa5 5.-plass ved det kinesiske ungdomsmesterskapet i 2005, og kom p\xc3\xa5 2.-plass ved det nasjonale high school-mesterskapet med 49,62 meter, som var ny personlig rekord, og ble hennes \xc3\xa5rsbestenotering for 2005. \xc3\x85ret etter kastet hun 49,86 meter som lengste kast. I 2007 begynte hun \xc3\xa5 studere ved Zhengzhouuniversitetet, og tok da pause fra friidretten. _NEWLINE_Hun begynte \xc3\xa5 konkurrere igjen i 2010, som senior, i sitt siste \xc3\xa5r p\xc3\xa5 universitetet. Hun kastet n\xc3\xa5 over 50 meter for f\xc3\xb8rste gang, og vant 2. divisjon ved universitetsmesterskapet to ganger. Hun satte personlig rekord ved et av stevnene i Chinese Athletics Grand Prix 2010, med 55,5,35 meter i mai 2010. Ved det kinsesiske mesterskapet i august kastet hun imidlertid bare 52,92 meter, og endte p\xc3\xa5 16.-plass. _NEWLINE_I 2011 forbedret hun sin personlige rekord til 58,72 meter ved Chinese Athletics Grand Prix-stevnet i Zhaoqing i april. Hun vant et av stevnene i denne serien, og kom p\xc3\xa5 2.-plass i tre av stevnene, bl.a. Chinese Athletics Grand Prix-finalen i juli. Ved det kinesiske mesterskapet i Hefei i september kom hun p\xc3\xa5 13.-plass. _NEWLINE_Hun forbedret resultatene sine kraftig i 2012, og i sitt f\xc3\xb8rste stevne dette \xc3\xa5ret forbedret hun sin personlige rekord med over fem meter, til 63,78 meter. En m\xc3\xa5ned senere satte hun asiatisk rekord, og slo med det Wei Jianhuas 11 \xc3\xa5r gamle rekord, da hun kastet 64,95 meter ved Chinese Athletics Grand Prix-stevnet i Zhaoqing. Hun konkurrerte utenlands for f\xc3\xb8rste gang dette \xc3\xa5ret, og deltok i to stevner i Tyskland, der hun vant i Zeven og kom p\xc3\xa5 3.-plass i Rhede. Hun kom ogs\xc3\xa5 p\xc3\xa5 2.-plass ved Chinese Athletics Grand Prix-finalen i juni, og ble dermed tatt ut til sommer-OL 2012 i London. I kvalifiseringsrunden i OL kastet hun 64,45 meter, og fulgte opp med 63,70 meter i finalen, og endte p\xc3\xa5 5.-plass.  Ved det kinesiske mesterskapet i friidrett 2012 greide hun ikke 60 meter, men endte p\xc3\xa5 2.-plass med 59,00 meter, bak Chang Chunfeng. _NEWLINE_Ogs\xc3\xa5 2013 startet med gode resultater - hun vant Chinese Athletics Grand Prix-stevnet i mars med 64,48 meter, og satte ny asiarekord i april med 65,62 meter. I april 2014 rapporterte imidlertid IAAF at L\xc3\xbc ble tatt i doping ved det stevnet hun satte asiarekorden i 2013, da hun testet positivt p\xc3\xa5 Hydroklortiazid, og hun ble dermed fratatt rekorden og utestengt fra 24. mai 2013 til 23. mai 2014._NEWLINE_L\xc3\xbc startet 2015 med 63,90 meter ved et stevne i Canberra, og kom p\xc3\xa5 3.-plass ved IAAF Melbourne World Challenge med 64,59 meter. Hun vant Chinese Athletics Grand Prix-stevnet i Jinan i april, og vant ogs\xc3\xa5 Diamond League-stevnet Shanghai Golden Grand Prix i mai, der hun ogs\xc3\xa5 satte ny mesterskapsrekord med 64,08 meter. Ved VM i friidrett 2015 satte hun ny asiarekord i finalen, med 66,13 meter, og fikk med det VM-s\xc3\xb8lv bak tyske Katharina Molitor. Ved Weltklasse Z\xc3\xbcrich i september kom hun p\xc3\xa5 7.-plass.'